Fostul preşedinte de extremă-dreapta al Braziliei, Jair Bolsonaro, a petrecut două nopţi la ambasada Ungariei din Brasilia luna trecută, la doar câteva zile după ce poliția federală i-a confiscat paşaportul şi i-a arestat pe doi foşti asistenţi suspectaţi că ar fi pus la cale o lovitură de stat.
Şederea lui Bolsonaro din 12-14 februarie la ambasada Ungariei a fost raportată pentru prima dată de New York Times pe baza imaginilor camerelor de securitate din interiorul ambasadei. Episodul ridică semne de întrebare cu privire la planurile fostului preşedinte, care se confruntă cu multiple anchete penale în Brazilia, în urma cărora au fost deja închişi mai mulţi membri din cercul său de apropiaţi.
Poliţia braziliană nu ar putea aresta un politician care stă la o ambasadă străină, notează Reuters.
Avocatul lui Bolsonaro, Fabio Wajngarten, a declarat pe reţelele de socializare că fostul preşedinte a petrecut două zile găzduit în ambasada Ungariei "pentru a menţine legătura cu oficiali ai ţării prietene" şi "pentru a primi actualizări despre peisajul politic al ambelor naţiuni". "Orice alte interpretări care depăşesc informaţiile furnizate aici sunt în mod clar fictive, nu au legătură cu realitatea faptelor şi sunt, practic, doar o altă ştire falsă", a scris Wajngarten.
Ambasada Ungariei nu a răspuns imediat unei solicitări de comentarii. New York Times a declarat că avocatul lui Bolsonaro a refuzat să comenteze informaţiile pe care le-a publicat, dar un oficial al ambasadei Ungariei, care a vorbit sub protecţia anonimatului, a confirmat planul de a-l găzdui pe fostul preşedinte.
Bolsonaro l-a numit pe Orban "fratele" său
Bolsonaro are relaţii bune cu colegul lider de extremă dreaptă, premierul Ungariei Viktor Orban. Bolsonaro l-a numit pe Orban "fratele" său în timpul unei vizite în Ungaria din 2022, iar cei doi s-au întâlnit anul acesta la Buenos Aires, cu prilejul ceremoniei de învestire a noului preşedinte de dreapta al Argentinei, Javier Milei.
Poliţia braziliană i-a confiscat paşaportul lui Bolsonaro pe 8 februarie şi l-a acuzat că a editat un proiect de decret pentru a schimba rezultatele alegerilor din 2022, făcând presiuni asupra liderilor militari să se alăture unei tentative de lovitură de stat şi complotând pentru a închide un judecător de la Curtea Supremă.
Anul trecut, o instanţă braziliană a decis că Jair Bolsonaro nu este eligibil pentru funcţii politice până în 2030 ca urmare a răspândirii de dezinformări electorale în timpul alegerilor din 2022.
În urmă cu două săptămâni, foştii şefi ai armatei şi forţelor aeriene braziliene au confirmat că Jair Bolsonaro a discutat despre proiectul de decret pentru a împiedica predarea puterii după vot.
Pe 19 martie, poliţia federală l-a acuzat şi de fraudă în înregistrările sale de vaccinare, deschizând perspectiva unor acuzaţii penale.